Għadni niftakarha qisha saret ilbieraħ id-dikjarazzjoni li kien għamel il-Kap tal-Oppożizzjoni u l-Kap tal-Partit Nazzjonalista Simon Busuttil fil-programm 'Dissett'. Kien qal li jekk ikun hemm xi xamma li xi deputat jew xi ħadd fil-Partit Nazzjonalista abbuża jew għamel xi ħaġa ħażina, kien jurih il-bieb ta' barra f'inqas minn minuta. Ngħiduha kif inhi. Ma kinux ħafna dawk li ħaduh bis-serjetà għax diġà kien imdawwar, kif għadu mdawwar sal-lum, b'nies li ma tantx għandhom biex jiftaħru bl-imgħoddi tagħhom. Imma forsi kien hawn min impressjona ruħu b'din id-dikjarazzjoni ta' Simon Busuttil proprju minħabba li t-trasparenza u l-governanza tajba, Simon Busuttil għamilhom il-cavallo del battaglia tiegħu. Minn dakinhar li għamel din id-dikjarazzjoni, Simon Busuttil kellu diversi okkażjonijiet li fihom seta' jagħti prova li kien kapaċi li mill-kliem jgħaddi għall-fatti. Kellu pereżempju l-każ ta' Jason Azzopardi li l-istess Awditur Ġenerali kien qal li kellu jerfa' responsabbiltà politika tal-mod kif l-art tal-Löwenbräu f'Ħal Qormi ngħatat lis-sostenitur tal-Partit Nazzjonalista, Żaren Vassallo. Imma forsi l-aktar każijiet riċenti li ġabu fix-xejn id-dikjarazzjoni ta' Simon Busuttil kienu dawk tad-deputat Toni Bezzina, ta' Beppe Fenech Adami, u tiegħu nnifsu. Ħa nagħtu ħarsa lejhom wieħed wieħed. Mill-Qorti rriżulta li d-deputat Nazzjonalista Toni Bezzina kien bagħat ħaddiema tal-gvern jagħmlu xogħol fil-każin tal-Partit Nazzjonalista taż-Żurrieq. Irriżulta wkoll li kien kiteb affidavit f'isem l-istess ħaddiema u hu stess ħadhom għand nutar biex jaħilfu li ma kienx minnu li għamlu xogħol fil-każin Nazzjonalista waqt il-ħin tax-xogħol tagħhom. X'għamel Simon Busuttil? Assolutament xejn. Anzi ddefenda lil Toni Bezzina. Dan ma kienx l-uniku każ ta' Toni Bezzina. Proprju ftit tal-ġimgħat ilu, dan l-istess Toni Bezzina ġab fix-xejn mhux biss kliem Simon Busuttil dwar l-ambjent, imma saħansitra ġab fix-xejn id-dokument tal-PN dwar l-istess suġġett. Dan meta sar magħruf li Toni Bezzina applika biex jibni villa f'żona barra l-iżvilupp u li saħansitra fl-applikazzjoni tiegħu ma kienx qal il-verità. F'dan il-każ spikkat l-ipokresija tal-PN għax Toni Bezzina kien wieħed mill-awturi tad-dokument dwar l-ambjent. X'għamel Simon Busuttil? Assolutament xejn. Anzi ddefenda lil Toni Bezzina. Niġu issa għall-każ tal-Viċi Kap Beppe Fenech Adami, li huwa każ serjissimu. Qabel l-aħħar elezzjoni, kienet għaddejja investigazzjoni mill-pulizija dwar il-kumpanija Capital One li allegatament kienet involuta f'ħasil ta' flus ġejjin minn traffikar ta' droga. Meta saret allegazzjoni li dawn l-investigazzjonijiet twaqqfu meta tfaċċa isem Beppe Fenech Adami, il-Prim Ministru Joseph Muscat ħatar bord ta' inkjesta magħmul minn tliet eks imħallfin. Mill-inkjesta rriżulta li kien minnu li l-investigazzjonijiet twaqqfu ħesrem hekk kif tfaċċa isem Beppe Fenech Adami. Fir-rapport tal-inkjesta jingħad ċar u tond li hekk kif tfaċċa isem Beppe Fenech Adami, l-investigazzjonijiet saru 'hot patato'. U t-tliet imħallfin qalu li għalkemm ma setgħux jgħidu li l-investigazzjonijiet ma waqfux ħesrem għax tfaċċa isem Beppe Fenech Adami, qalu wkoll li dan ma jeskluduhx. X'għamel Simon Busuttil? Assolutament xejn. Anzi ddefenda lil Beppe Fenech Adami u fetaħ attakk fuq il-Viċi Kap l-ieħor Mario Demarco. Niġu issa għall-każ ta' Simon Busuttil innifsu, l-istess Simon Busuttil li ilu zmien twil jippoża taċ-champion tat-trasparenza u l-governanza tajba. Mhux possibbli li nidħol ħafna fid-dettall għax biex nagħmel hekk, ikolli bżonn gazzetta sħiħa. Imma l-fatti huma li Simon Busuttil innifsu kien talab lill-grupp db biex, bi ksur tal-liġi tal-finazjament tal-partiti, jgħaddu lill-Partit Nazzjonalista madwar 70,000 ewro, meta l-istess liġi ma tippermettix aktar minn somma ta' 25,000 euro. Simon Busuttil ipprova jgħatti dan l-iskandlu billi qal li l-eluf li l-grupp db għadda lill-PN kienu għal riklami fuq il-mezzi tax-xandir tal-Partit Nazzjonalista. Fl-istess waqt Simon Busuttil irrifjuta li jippubblika l-invoices, imma issa sirna nafu li l-invoices ħarġu f'isem il-kumpanija Sky Gourmet li ma tagħmel l-ebda riklami għax din tipproduċi biss snacks għal fuq l-ajruplani. X'għamel Simon Busuttil? Biex jgħatti xturu, fetaħ attakk fuq Mario Demarco. Jien konvint li anke l-aktar partitarji Nazzjonalisti akkaniti, f'qalbhom qegħdin jammettu li qatt ma kienu jobsru li l-partit tagħhom kien se jiġi fis-sitwazzjoni li jinsab fiha llum. Jiġifieri partit immexxi minn bniedem li ma fadallu l-ebda kredibbiltà. Partit immexxi minn bniedem li ma tistax tafdah.